Id-deċiżjoni aħħarija fil-ħatra tal-Isqfijiet hija tal-Papa innifsu. Huwa liberu li jagħżel lil min irid hu. Imma kif sejjer ikun jaf lil min jagħżel ? Il-proċess għall-għażla tal-kandidati għall-episkopat normalment tibda fil-livell djoċesan fejn isiru għadd ta' konsultazzjonijiet li mbagħad jintbagħtu Ruma. Huwa proċess li jkun fih kunfidenzjalità stretta u li jinvolvi għadd ta ' partijiet importanti - l-aktar influwenti huwa n-Nunzju Appostoliku, il-Kongregazzjoni għall- Isqfijiet, u l- Papa nnifsu. Jintgħażlu tliet ismijiet, jissejħu t-Terna u minnhom jintgħażel l-isqof. Dan huwa proċess twil għaliex tkun trid tinġabar informazzjoni fuq il-kandidati mingħand dawk li jkunu jafuhom mill-qrib. Dawk li jkunu kkuntatjati biex jgħaddu t-tagħrif li jafu fuq xi persuna li tkun nominata għal isqof huma marbutin bis-sigriet u ħadd ma għandu jgħid xejn, lanqas li kien ikkuntatjat mill-Vatikan biex jagħti l-fehma tiegħu dwar dak li jkun. Għalhekk ġieli dan il-proċess jieħu anke 8 xhur. Hemm differenza minn meta saċerdot jinħatar isqof u meta jsir trasferiment ta' isqof minn djoċesi għal oħra jew il-promozzjoni minn isqof awżiljaru għal arċisqof. Madanakollu il-proċessi huma it-tnejn twal. Kien hemm żmien meta l-awtoritajiet ċivili kellhom sehem dirett fl-għażla tal-isqof tal-post. Din il-prattika spiċċat mal-Konċilju Vatikan II għajr għad-djoċesijiet ta' Spanja. Ir-Re Juan Carlos kien l-aħħar re li għażel isqof. Illum anke dan il-privileġġ spiċċa u kull isqof li jinħatar isir skont il-proċess li semmejt. Dan li qiegħed nikteb hawn huwa biss informazzjoni li għallmu lili u naħseb huwa ż-żmien opportun li naqsmu magħkom. Huwa wkoll suġġett għal korrezzjoni, jista' jkun li għandi xi żball.
BIEX JINTGĦAŻEL ISQOF ĠDID